tartuNLP/wikipedia-smugri-20251201 huggingface dataset:
King Tubby

King Tubby (oik. Osbourne Ruddock, 28. tammikuuta 1941 − 6. helmikuuta 1989) oli jamaikalainen sähköinsinööri, ääniteknikko ja tuottaja, joka tunnetaan vaikutuksestaan dub-musiikin kehitykseen 1960- ja 1970-luvuilla. Tubbyn studiotuotanto nosti hänet tuottajana arvostettuun asemaan, joka yleensä kuuluu vain säveltäjille ja muusikoille. Hänen tuotantonsa vaikutti laajasti moneen populaarimusiikin tyylilajiin. Häntä pidetään myös usein uudelleen miksattujen kappaleiden remix-konseptin keksijänä.
King Tubbyn musiikkiura alkoi 1950-luvulla reggaeta soittaneissa "sound systemeissä", jotka soittivat tanssimusiikkia Kingstonin kaduilla. Alkuun Tubby korjasi laitteistoja, kunnes perusti oman sound systemin, Tubby's Hometown Hi-Fin. Siitä tuli yleisön keskuudessa erittäin suosittu hyvän äänenlaadun ja Tubbyn hyödyntämien omalaatuisten kaikuefektien takia, joista tuli myöhemmin dub-musiikin tunnus.
Tubby aloitti toimintansa tuottajana 1970-luvulla. Hän työskenteli useiden jamaikalaisten huippumuusikoiden, kuten tuottajien Lee Perryn, Bunny Leen, Augustus Pablon ja Vivian Jacksonin sekä monien reggae-artistien kanssa.
Tuntematon henkilö ampui King Tubbyn 6. helmikuuta 1989 hänen kotinsa lähellä. Ampumisen syyksi on arveltu ryöstöyritystä.
Elävän Sanan Yhteys

ESY Church (tunnettu aikaisemmin nimillä Elävän Sanan Yhteys ry eli Elävä Sana -seurakunta, lyhenne ESY) sijaitsee Helsingissä Pasilassa ja lukeutuu tunnustuskuntiin sitoutumattomaksi uuskarismaattiseksi seurakunnaksi. Jäseniä oli vuonna 2011 noin 300. Pastorina toimii Peter Hackzell.
ESY Church kuuluu Suomen Evankeliseen Allianssiin sekä Seurakuntien Yhteys ry:een.
Historia.
Elävä Sana -seurakunta on itsenäinen helluntailais-uuskarismaattinen seurakunta. Seurakunta on perustettu vuonna 1983 ja rekisteröity 1986 nimellä "Elävän Sanan yhteys ry". Seurakunta tunnetaan myös nimellä "Elävä Sana" -seurakunta ("ESY"). Seurakunnan alkuvaiheessa pastoripariskuntana toimi Tapio ja Karen Tamminen. Peter Hackzell asetettiin johtavan pastorin toimeen vuonna 2001. Peter Hackzell toimi aiemmin yhtenä SUHE:n pastoreista. Vuoden 2018 organisaatiomuutoksessa perustettiin ESY Church, joka kuuluu Kingdom Church -uskonnolliseen yhdyskuntaan.
Kurkunkansi

Kurkunkansi () on kurkunkannenrustosta ja sitä peittävästä limakalvosta muodostunut kurkunpään rakenne, jonka tehtävänä on osallistua kurkunpään sulkemiseen. Nieltäessä tai tilanteissa, joissa rintaontelon painetta täytyy kasvattaa (esimerkiksi ulostettaessa), kurkunkansi painautuu alas samalla, kun muu kurkunpää nousee sitä vasten. Kurkunpään sulkee täydellisesti äänihuulien sulkeutuminen.
Kurkunkannenrusto muodostuu elastisesta rustokudoksesta.
Healing Rooms Finland

Healing Rooms Finland ry on tunnustuskuntiin sitoutumaton uuskarismaattinen yhteiskristillinen yhdistys, joka perustettiin vuonna 2006. Toiminnanjohtaja on Markku Laitinen. 
Toiminta-alue.
Espoo, Helsinki, Lieto, Nurmijärvi, Salo, Tampere, Vääksy, Vantaa, Seinäjoki, Hämeenlinna, Kouvola, Jämsä, Lappeenranta, Lapua, Turku
Historia.
Ensimmäinen Healing Room aloitti toimintansa Espoon Leppävaarassa Albergan kartanossa heti perustamisvuonna. Healing Room on seurakuntien yhteinen palvelumuoto, jossa rukoillaan parantumisen puolesta. Healing Room ei ole seurakunta, vaan toiminnassa mukana olevia kannustetaan palvelemaan myös heidän omissa kotiseurakunnissaan. 
Taustana toiminnalle on John G. Laken aloittama Healing Room toiminta Yhdysvalloissa vuonna 1915. Toiminta lopahti 1930-luvulla, mutta 1990-luvulla se elvytettiin uudelleen aktiiviseksi. Healing Rooms Finland ry kuuluu International Association of Healing Rooms'iin (IAHR), joka on apostolinen järjestö. IAHR:n näkynä on, että Healing Room rukouspalvelua syntyy jokaiseen kansakuntaan ja jokaiseen kaupunkiin.
Toiminta-ajatus ja visio.
Rukousklinikalla koulutetut rukoilijat rukoilevat parantumisen puolesta. Seurakuntien yhteiset palvelutiimit koostuvat Healing Room -työhön koulutetuista, seurakunnan valtuuttamista vapaaehtoisista. Tiimin jäsenet koulutetaan ja haastatellaan ennen palvelutehtävän aloittamista. Jokaisessa palvelutiimissä on kolme henkilöä. 
Healing Rooms Finland ry on Suomen Healing Rooms -rukousklinikoiden katto-organisaatio, joka tavoitteena on mahdollistaa Healing Rooms -toiminta eri puolella Suomea ja uusien Healing Room -klinikoiden synnyttäminen näyn pohjalta Suomessa jokaiseen kaupunkiin ja mahdollisesti myös Suomen lähialueille.
Healing Rooms Finland on Suomen Evankelisen Allianssin yhteisöjäsen.
Danijel Pranjić

Danijel Pranjić (s. 2. joulukuuta 1981 Našice, Jugoslavia) on kroatialainen jalkapalloilija, pelipaikaltaan keskikenttäpelaaja tai laitapuolustaja. Hän edustaa Kreikan Superliigan Panathinaikosia sekä Kroatian maajoukkuetta. 
Pranjić edusti vuosina 2002–2005 kotimaassaan Osijekia ja Dinamo Zagrebia. Vuonna 2005 hän siirtyi alankomaalaisseura Heerenveeniin, jossa pelasi neljä kautta. Hän oli voittamassa seurassa KNVB-cupia vuonna 2009. Samana vuonna hän siirtyi Louis van Gaalin valmentamaan saksalaisseura Bayern Müncheniin. Hän oli voittamassa seurassa Bundesliigan mestaruutta, Saksan cupia sekä DFL-Supercupia vuonna 2010. Bayern erotti van Gaalin vuonna 2011, jonka jälkeen Pranjićin saama peliaika väheni. Hän pelasi Bundesliigassa kaudella 2011–2012 vain seitsemässä ottelussa, kun kahdella aiemmalla hän oli pelannut yhteensä 48 ottelussa. 
Heinäkuussa 2012 Pranjić allekirjoitti vapaana pelaajana kolmevuotisen sopimuksen portugalilaisseura Sporting Lissabonin kanssa. Seuraavan vuoden tammikuussa hän siirtyi kuitenkin puolen vuoden lainasopimuksella espanjalaisseura Celta Vigoon ja elokuussa hänen sopimuksensa Sportingin kanssa purettiin yhteisymmärryksessä. Syyskuussa 2013 hän siirtyi kolmevuotisella sopimuksella kreikkalaisseura Panathinaikosiin. 
Kroatian maajoukkueessa Pranjić debytoi vuonna 2004. Syyskuussa 2012 hän ilmoitti lopettavansa maajoukkueuransa sen jälkeen, kun silloinen päävalmentaja Igor Štimac oli jättänyt hänet valitsematta MM-karsintaotteluihin Walesiä ja Makedoniaa vastaan, ja valinnut hänen sijastaan maajoukkuedebytantti Sammirin. Pranjić palasi maajoukkueeseen marraskuussa 2013 vakiokokoonpanon laitapuolustaja Ivan Strinićin loukkaannuttua ennen jatkokarsintaotteluita Islantia vastaan.
Gordon Marsden

Gordon Marsden (s. 28. marraskuuta 1953) on brittiläinen Työväenpuolueen poliitikko. Hän syntyi Manchesterissa. 
Päästyään Stockport Grammar Schoolista Marsden pääsi Oxfordin New Collegeen, jossa hän suoritti loppututkinnon nykyhistoriassa. Hän jatkoi vielä valmistumisensa jälkeen opintojaan Warburg Institutessa ja Harvardin John F. Kennedy School of Governmentissa.
Marsden on istunut parlamentin jäsenenä Blackpool Southista vuodesta 1997. Häntä edelsi Nick Hawkins. Hän elää avoimesti homoseksuaalina, mutta korostaa, että ei ole "yhden asian parlamentaarikko".
Diane Abbott

Diane Julie Abbott (s. 27. syyskuuta 1953) on brittiläinen työväenpuolueen poliitikko. Hänet valittiin parlamentin alahuoneeseen sen historian ensimmäisenä mustana naisena vuonna 1987.
Jamaikalaisille vanhemmille Lontoon Paddingtonissa syntynyt Abbott on istunut alahuoneen jäsenenä yhtämittaisesti vuodesta 1987. Hän oli jo aiemmin istunut vuodesta 1982 Westminsterin kaupunginvaltuustossa.
Abbott tunnetaan rasisminvastaisista ja naisten oikeuksia puoltavista puheistaan. Vuonna 1996 häntä itseään kritisoitiin syrjivistä kommenteista, joiden mukaan hänen lähisairaalansa ”vaaleat, sinisilmäiset suomalaistytöt” eivät sopineet sairaanhoitajiksi, koska ”eivät olleet tavanneet mustaihoista henkilöä aiemmin”.
Abbottilla on yksi poika entisestä avioliitosta (1991–1993).
Huhtikuussa 2023 Abbott erotettiin työväenpuolueen parlamenttiryhmästä hänen vähäteltyään juutalaisten, irlantilaisten kiertolaisten ja irlantilaisten kokemaa rasismia mielipidekirjoituksessa "The Observer" -lehdessä.
Hamartiologia

Hamartiologia on teologian osa-alue, joka tutkii käsityksiä synnistä. Hamartiologia on osa dogmatiikkaa, joka puolestaan usein luetaan osaksi systemaattista teologiaa. Hamartiologia käsittelee synnin alkuperää, sen vaikutuksia ihmiskuntaan ja sitä, mihin se johtaa kuoleman jälkeen. Hamartiologia on yksi systemaattisen teologian osa-alueista ja sen nimi juontuu kreikan kielen sanasta "amartía", joka tarkoittaa syntiä.
Robert Clive

Robert Clive, paroni Clive of Plassey (29. syyskuuta 1725 – 22. marraskuuta 1778) oli englantilainen kenraali ja paroni. Hänet tunnetaan myös nimellä Intian Clive. Hän johti ylipäällikkönä Englannin Itä-Intian kauppakomppanian asevoimia Intiassa ja Bengalissa. Clive toimi yhdessä Warren Hastingsin kanssa brittiläisen Intian perustamisessa. Clive oli parlamentin jäsenenä tory-puolueen riveissä.
Clive syntyi Stychessä Market Draytonissa. Hän matkusti Intiaan useita kertoja ja asui siellä useita vuosia ja toimi Itä-Intian kauppakomppanian palveluksessa. Lisäksi Clive vietti yhdeksän kuukautta Brasilian rannikolla, jossa hänen laivansa oli ollut korjattavana. Brasiliassa hän oppi jonkin verran portugalin kieltä, jota yleisesti käytettiin myös Intiassa. Itä-Intian kauppakomppanialla oli Fort Georgen tukikohta lähellä nykyistä Chennaita. Clive saapui Fort Georgen linnakkeeseen vuonna 1744. Robert Clive, joka oli toiminut Itä-Intian virkamiehenä ensimmäisen Karnatian sodan aikana, oli raivoissaan Britannian heikkoudesta vastata Ranskan laajentumiseen Intiassa. Asian korjaamiseksi hän ehdotti toimenpiteitä Madrasin kuvernöörille Thomas Saundersille. Haasteena olivat Trichinopolyssa olevat vahvat ranskalaiset joukot, joiden suunnitelmissa oli iskeä Arcotiin, Chanda Sahibin pääkaupunkiin. Clive puolustautui ja voitti taistelun Arcotissa vuonna 1751.
Clive jätti Madrasin ja palasi Englantiin vuonna 1753. Heinäkuussa 1755 Clive palasi Intiaan. Cliven ansiosta suurmoguli Shah Alam II tunnusti kauppakomppanian yksinoikeudet Bengalissa, Biharissa ja Orissassa. Clive voitti Bengalissa käydyn Plasseyn taistelun vuonna 1757 ja toimi aktiivisesti virkamiesten korruption poistamiseksi, vaikka se toi hänelle runsaasti vihamiehiä. Clive palasi Englantiin vuonna 1760. Hänestä tuli Bathin ritarikunnan jäsen vuonna 1764. Hän teki kolmannen matkan Intiaan vuonna 1765 ja palasi lopullisesti Englantiin vuonna 1767.
Dajōkan

Dajōkan tai Daijōkan () oli ministeristö ja ylin toimielin Nara- (710–794 jaa.) ja Heian-kauden (794–1185 jaa.) Japanissa ja lyhyen aikaa vielä Meiji-perustuslain aikana. 
Alkujaan Taihō-sääntöjen perusteella vuonna 701 syntynyttä keisarillista hallintorakennelmaa johti suuri valtioneuvosto eli "Daijō-kan". Tämä neuvosto ja sen alaiset ministeriöt käsittelivät kaikkia maan hallinnon maallisia asioita, kun taas "Jingikan" eli jumalanpalvelusministeriö valvoi asioita, jotka liittyivät shintōn rituaaleihin, papistoon ja pyhäköihin. Monitasoinen toimielin menetti valtaansa 900-luvulta alkaen, kun Fujiwara-klaani otti Daijō-kan-neuvoston haltuunsa. 1100-luvulla Daijō-kan oli menettänyt kokonaan valtansa itsenäisenä elimenä, vaikkakin se oli olemassa 1800-luvulle saakka.
Bonecrusher

Bonecrusher on "Transformers"-universumissa esiintyvä Decepticon. Hasbron luoma hahmo esiintyi ensimmäisen kerran vuonna 1984 "The Transformers" -animaatiosarjassa.
Televisiosarjat.
The Transformers.
Bonecrusher kuului ensimmäisessä Transformers-sarjassa Constructiconien ryhmään, jotka loivat Cybertronissa Crystal Cityn, jota Omega Supremen oli tarkoitus vartijoida.
Unicron-trilogia.
Transformers: Armada.
"ssa" Bonecrusher oli Mini-Con, joka löytyi jaksossa ""Palatsi". Decepticon Demolishor käytti häntä Autobotteja vastaan kyseisen jakson ajan. Myöhemmin jaksossa "Vala"" Bonecrusher ja osa muita Mini-Coneja liittyivät Autobotteihin. Bonecrusher kuului maasotilaalliseen ryhmään ("Land Military Team"), johon kuuluivat myös Knock Out ja Wreckage.
Transformers: Energon.
"issa" Bonecrusher on yksi Decepticoneista, jotka muodostavat Constructicon Maximuksen.
Elokuvasarja.
Transformers (2007).
Michael Bayn ohjaamassa vuoden 2007 "Transformers"-elokuvassa Bonecrusher on Decepticon, joka muuntautuu miinanetsijäkulkuneuvoksi. Hahmolla ei ollut kovin suuri rooli elokuvassa ja hän kuoli nopeasti käydyssä taistelussa Optimus Primea vastaan.
Transformers: Kaatuneiden kosto.
"ssa" yksi Egyptiin hyökänneistä Decepticoneista muistutti Bonecrusheria, mutta ei ole varmaa, että oliko se hän vai ei.
Videopelit.
Transformers: The Game.
Elokuvaan perustuvassa videopelissä "" Bonecrusherilla on myös erittäin pieni rooli. Hahmo esiintyy vain kolme kertaa pelin aikana, jolloin Bonecrusheria täytyy suojella tämän siirtyessä paikasta toiseen.
Hahmon äänenä toimi muun muassa "ssa" Megatronin äänenä toiminut Daniel Riordan.
Neopreeni

Neopreeni eli kloropreenikumi on vuonna 1930 DuPontilla työskennelleen Wallace Carothersin keksimä synteettinen kumimateriaali, jota valmistetaan polymeroimalla kloropreenia eli 2-kloori-1,3-butadieeniä (C4H5Cl). Neopreeni oli aikoinaan ensimmäinen massatuotantoon päässyt synteettinen kumimateriaali, tuolloin sitä kutsuttiin nimellä duprene. Alun perin neopreeni on tarkoitettu öljyä sietäväksi vaihtoehdoksi luonnonkumille. Sitä käytetään mm. sukelluspukujen ja kahluuhousujen valmistukseen. Neopreenin pääraaka-aine on kalkkikivestä saatava kalsiumkarbonaatti. Neopreenin lämpimyys ja vedenpitävyys perustuvat typpikaasua sisältäviin mikrokennoihin, jotka eivät absorboi vettä ja toimivat erinomaisena lämmöneristeenä. Neopreenin CAS-numero on 9010-98-4.
Ennen kuin kloropreenikumista valmistetaan kahluuhousuja tai sukelluspukuja, sitä saatetaan seostaa aineilla, joilla materiaalille saadaan pehmeyttä ja joustavuutta. Neopreenin seostamisella on haittapuolensa: materiaalia pehmentävät seosaineet vaikuttavat kennojen välisten seinämien paksuuteen, joten seostettu neopreeni painuu seostamatonta helpommin kasaan. Tällöin kennojen typpikaasu alkaa hitaasti vuotaa ulos, jolloin neopreeni menettää joustavuuttaan ja lämmöneristyskykyään ja alkaa haurastua. Vanhat neopreenikahluuhousut saattavatkin repeytyä hyvin helposti.
Mitä huonompilaatuista neopreeni on, sitä nopeammin se kuluu loppuun. Neopreeni puristuu kasaan myös mekaanisessa rasituksessa, esimerkiksi rantakivillä istuskelussa tai kahluukengän puristuksessa. Muilta osin neopreeni on hyvin kestävä materiaali, se kestää hyvin muun muassa öljyä, kemikaaleja, auringonvaloa, pakkasta ja otsonia.
Centria-ammattikorkeakoulun opiskelijakunta

Centria-ammattikorkeakoulun opiskelijakunta eli COPSA on Centria-ammattikorkeakoulun lakisääteinen opiskelijakunta. Opiskelijakunta on perustettu elokuussa 2005 ensimmäisten uusien lakisääteisten opiskelijakuntien joukossa. Lakisääteistä opiskelijakuntaa edeltänyt Keski-Pohjanmaan ammattikorkeakoulun opiskelijayhdistys COPSA ry aloitti toimintansa jo 6. lokakuuta 1998, jolloin on myös sen merkkipäivä.
COPSA:n tehtävänä on edustaa Centria-ammattikorkeakoulun opiskelijoita, ajaa opiskelijoiden asioita sekä neuvoa ja palvella opiskelijoita monin eri tavoin.
Organisaatio muodostuu edustajistosta ja hallituksesta. Edustajisto on opiskelijoiden demokraattisesti vuosittain valitsema toimielin, joka puolestaan valitsee hallituksen. Edustajiston tehtävä on koordinoida opiskelijakunnan toimintaa ja luoda sille suuntaviivoja sekä valvoa hallituksen toimintaa. Hallitus puolestaan vastaa käytännön toiminnasta ja tavoitteiden toteuttamisesta.
Lauri Hannikainen

Lauri Juhani Hannikainen (4. kesäkuuta 1889 Jyväskylä – 21. lokakuuta 1921 Petsamo) oli suomalainen toimittaja, diplomaatti ja kirjailija.
Hannikaisen vanhemmat olivat seminaarin lehtori Pekka Juhani Hannikainen ja laulunopettaja Laura Alfhild ”Alli” Nikander. Hän pääsi ylioppilaaksi vuonna 1907 ja valmistui filosofian kandidaatiksi ja maisteriksi vuonna 1914. Hannikainen toimi "Tietosanakirjan" toimittajana vuosina 1910–1918 ja hän teki myös tutkimusmatkoja Vienan Karjalaan vuosina 1908 ja 1909 sekä Lappiin, Ruijaan ja Jäämerelle 1913. 
Suomen itsenäistymisen jälkeen Hannikainen oli lähetystöneuvos ulkoministeriössä kuolinvuoteensa vuoteen 1921 asti, ja hän oli myös Itä-Karjalan komitean jäsenenä ja Itä-Karjalan toimikunnan puheenjohtajana vuonna 1918 sekä Itä-Karjalan toimituskunnan poliittisena osastonjohtajana vuodesta 1918 alkaen. Hannikainen toimi Suomen rauhanvaltuuskunnan Karjalan ja Petsamon kysymysten asiantuntijana Pariisissa.
Syksyllä 1921 Hannikainen osallistui Petsamossa Suomen ja Venäjän välisen rajalinjan määrittämiseen toimien suomalaisen retkikunnan sihteerinä. Retkikunta lähti liikkeelle 16. lokakuuta Moskovan kolttakylästä kohti Korvatunturia. Rajankäynti kuitenkin keskeytyi matkan puolivälissä, kun Hannikainen hukkui 21. lokakuuta Iso-Huutojärvellä lähdettyään pelastamaan jäihin vajonnutta suomalaisten kolttaopasta. Hannikaisen kuolema vaikutti kuitenkin niin, että suomalaiset ja venäläiset saattoivat sopia erimielisyytensä ja Petsamon rajalinja hyväksyttiin 31. lokakuuta 1921.
Hannikaisen veljiä olivat musiikkimiehet Arvo, Ilmari, Tauno ja Väinö Hannikainen. Hänen poikansa oli suurlähettiläs Heikki Hannikainen. Pojantytär oli Ann-Elise Hannikainen.
Aiheesta muualla.
E. N. Mannisen kuvaus Petsamon rajankäynnistä vuonna 1921, valokuvat Lauri Hannikainen:
Otto Tiuppa

Otto Tiuppa (23. maaliskuuta 1872 Uusikirkko – 8. toukokuuta 1914 Helsinki) oli suomalainen kirjailija ja toimittaja. Tiuppa oli alkuaan puuseppä ja sorvari, mutta siirtyi myöhemmin kokonaan kirjalliselle alalle kirjoittaen runoja, kertomuksia ja näytelmiä. Kertomuksissaan hän käsitteli pääasiassa lakkoaiheita. Tiupan näytelmiä esitettiin muun muassa Helsingin Työväen Teatterissa.
Elämä.
Tiuppa liittyi Helsingin työväenyhdistykseen jo 1890-luvun puolivälissä. Hän kuului sen johtokuntaan ja toimi myös yhdistyksen sihteerinä. Tiuppa osallistui HTY:n edustajana muun muassa Suomen Työväenpuolueen perustavaan kokoukseen vuonna 1899. Hän oli myös Suomen Rauta- ja Metallityöntekijäin Liiton perustajia. Ensimmäisen sortokauden aikana 1904 Tiuppa oli perustamassa työläisaktivistien järjestöä.
Tiuppa toimi muun muassa "Työmies"-lehden avustajana. Vuonna 1899 hän julkaisi puolen vuoden ajan Oulussa ilmestynyttä "Kompia"-nimistä pilalehteä, joka oli Suomen ensimmäinen työväenliikettä tukenut pilalehti. Lehteen kirjoitti muun muassa A. B. Mäkelä. Tiuppa joutui lopettamaan lehden julkaisun, koska sensuurin kanssa syntyneiden kiistojen vuoksi painoviranomaiset eivät uusineet sen julkaisulupaa. Hän kuului myös "Kurikka"-pilalehden toimitukseen.
Tiuppa eli viimeiset vuotensa vailla vakituista toimeentuloa ja kärsi terveysongelmista. Hän kuoli Humaliston sairaalassa vatsakatarriin ja keuhkotautiin.
Kaarlo Terhi

Kaarlo (Karl) August Terhi (sukunimi aik. Hammar; 26. maaliskuuta 1872 Salo – 21. maaliskuuta 1921 Helsinki) oli suomalainen raittiusmies, kuoronjohtaja, laulunopettaja, toimittaja ja kirjailija. Terhi kirjoitti sanat muun muassa "Uusmaalaisten lauluun", johon Jean Sibelius teki sävellyksen. Laulu ensiesitettiin vuonna 1912.
Kaarlo Terhi kävi Jyväskylän seminaarin ja suoritti laulunopettajatutkinnon Helsingin musiikkiopistossa. Hän toimi opettajana, oli jonkin aikaa myös sanomalehtimiehenä mutta ryhtyi sitten vapaaksi kirjailijaksi. 
Terhi oli mukana raittiusliikkeessä toimien raittiusseurojen esimiehenä ja kuorojen johtajana. Hän esiintyi myös juhlarunoilijana yleisissä raittiuskokouksissa. Hän julkaisi kaksi omaa runokoelmaa ja kirjoitti satiireja Tuulispää-lehteen "Laulajapojan" nimellä. Terhi oli myös Suomen Kansa- ja Koitto-lehtien toimitusten jäsenenä.
Vuonna 1909 Terhi toimitti työväenlauluja sisältäneen kirjan yhdessä Seth Heikkilän, Hilja Pärssisen ja A. R. Koskisen kanssa.
Läntinen Rantakatu

Läntinen Rantakatu on yksi Turun keskustan kaduista. Aurajoen rannalla kulkeva katu alkaa Linnankadulta, Vähätorilta Turun kaupunginkirjaston vanhan pääkirjaston edustalta, ja päättyy Forum Marinumille Turun sataman liikennealueelle. Läntisen Rantakadun Aurakadun ja Koulukadun välinen osuus on kävelykatua, ja Puistokadun ja Förin välinen osuus pihakatua.
Läntisellä Rantakadulla järjestetään vuosittain useita tapahtumia, kuten muiden muassa Silakkamarkkinat.
Salibandyn naisten maailmanmestaruuskilpailut 2007

Salibandyn naisten maailmanmestaruuskilpailut 2007 olivat historian 12. maailmanmestaruuskilpailut ja kuudennet naisten MM-kisat. Ne pelattiin Tanskan Frederikshavnissa. Mukana oli yhteensä kaksikymmentä maajoukkuetta A- ja B-sarjassa. Kummassakin sarjassa joukkueet jaettiin kahteen viiden joukkueen lohkoon joissa pelattiin yksinkertainen sarja. A-sarjan lohkoista välieriin pääsi kaksi parasta joukkuetta.
Ennen kisoja pelattiin helmikuussa kaksi karsintaturnausta, johon molempiin osallistui kolme maata. Ensimmäisen turnauksen pelit pelattiin Puolassa ja toisen turnauksen pelit Itävallassa. Kummastakin lohkosta voittaja, ja sen lisäksi enemmän pisteitä saanut lohkokakkonen pääsivät kisoihin B-sarjaan.
Mestaruuden vei Ruotsi, joka voitti loppuottelussa Suomen.
Sijoitus- ja mitaliottelut.
Sijat 9-10
Sijat 7-8
Sijat 5-6
Välierät
Pronssiottelu
Loppuottelu
B-sarja.
Sijoitusottelut.
Sijat 19–20
Sijat 17-18
Sijat 15-16
Välierät
B-sarjan pronssiottelu (sijat 13–14)
B-sarjan loppuottelu (sijat 11–12)
Puola nousi A-sarjaan vuoden 2009 kilpailuihin.
Karsinta kisoihin pääsystä.
Lohko 2.
Puola, Slovakia ja italia pääsivät kisoihin.
Väinö Pietilä

Väinö Pietilä (1888 – 1917) oli suomalainen työläiskirjailija. Pietilä syntyi Sumiaisissa mäkitupalaisen poikana.
Elämäkerta.
Vuonna 1893 pojan ollessa viisivuotias perhe muutti Helsinkiin. Isä sai työpaikan kivilouhimolta ja eteni työnjohtajaksi. Kuitenkin isän juopottelu johti työpaikan menettämiseen. Alkoi kiertolaiselämä eri paikkakunnilla. Isä menehtyi sydänhalvaukseen 1897.
Väinö Pietilä joutui hakeutumaan palkkatöihin 13-vuotiaana isän kuoleman jälkeen. Hän kierteli erilaisissa töissä alueenaan Suomi ja myös Venäjä. Hän oli välillä työtön ja kärsi puutetta. Kiertelevä elämä ja kasvavalle nuorukaiselle liian raskas työ johtivat alkoholin käyttöön. Nuori Pietilä lueskeli kirjoja, harrasti maalausta ja suurlakon jälkeen osallistui työväen rientoihin. Kirjallis-taiteelliset harrastukset varjelivat häntä täysin vajoamasta paheisiin. 
Galitsinassa Inkerinmaalla Pietilä tutustui sosialismiin ja oli perustamassa työväenyhdistystä. Kulttuurin saralla hän toimi työväenyhdistyksessä näytelmäohjaajana. Viipurissa hän kuului työväenyhdistykseen ja oli laulukuoron jäsenenä. Savonlinnassa hän kuului sähkötyöläisten ammattiosastoon, kuten myös Helsingissä, jonne asettui 1914.
Pietilän kirjoittamishalujen ilmentyminen alkoi 1915, kun hän rupesi avustamaan työväenlehtiä ja –julkaisuja. Hän kirjoitti näihin kertomuksia ja runoja. Pietilän kirjallisten taitojen karttuessa hän sairastui keuhkotautiin. Vallankumouskeväänä 1917 hän tunsi, että ”nyt kelpaisi alkaa elämä”. Se olikin elämän loppu. Ensimmäiseksi ja ainoaksi teokseksi jäi kertomus ”Rämeissä”, joka on kuvaus yhteiskunnan pohjakerroksesta. Teos valmistui painosta kirjailijan kuoleman jälkeen. Pietilän 29 vuoden ikäisenä katkennut elämä oli synkimpiä ja ahdistavimpia työväenliikkeen kirjallisuudenhistoriassa.
Aurel Manthei

Aurel Manthei (s. 1974 Wuppertal, Nordrhein Westfalen, Länsi-Saksa) on saksalainen näyttelijä, joka näyttelee rikossarjassa Stolberg ylikomisario Florian Kladea. Hän on näytellyt myös monissa muissa sarjoissa, teatterissa ja elokuvissa. Manthei puhuu äidinkielensä lisäksi englantia. Nykyään hän näyttelee myös Zürichin kaupunginteatterissa.
Yksityiselämä.
Manhtei on naimisissa ja hänellä on kaksi lasta. Hän harrastaa urheilua, autoja ja moottoripyöriä.
Mikko Tervas

Eemil Mikko Tervaskari (nimi vuoteen 1906 Emil Mikael Nikander ja vuosina 1906–1935 Eemil Mikko Taimi; 23. syyskuuta 1883 Kalajoki – 9. maaliskuuta 1937 Helsinki) oli suomalainen opettaja, vakuutustarkastaja ja kirjailija. Hän käytti kirjailijanimeä Mikko Tervas.
Tervaskarin isä, kalajokelainen nahkuri Manasse Henrikinpoika Nikander kuoli 1885 aivohalvaukseen. Hän jäi siis isästään orvoksi kaksivuotiaana ja äitinsä kuoli pojan ollessa yhdeksänvuotias, joten 15-lapsisen perheen nuorin poika Emil joutui huutolaiseksi. Hän pääsi kuitenkin käymään koulua sijoitustalostaan käsin. Vartuttuaan silloinen Emil Nikander kävi teollisuuskoulun Oulussa 1902–1904, työskenteli sitten rautateiden palveluksessa Oulun varikon alueella veturinlämmittäjänä, mutta kävi Kajaanin opettajaseminaaria 1906–1910, ja avioitumisen jälkeen oli lukuvuoden 1910–1911 opettajana Loviisan lähellä Tesjoella. Sieltä he muuttivat takaisin Ouluun jossa hän toimi opettajana vuoteen 1918 saakka. Taimi osallistui vuonna 1918 Suomen sisällissotaan Oulun suojeluskunnan mukana. Vuonna 1918 Eemil Taimi siirtyi SOK:n Oulun konttorin neuvontatoimiston palvelukseen ja vuonna 1924 hän meni Henkivakuutus Oy Pohjan palvelukseen Oulun piirin tarkastajaksi. Vuonna 1926 Taimi siirtyi Henkivakuutus Oy Pohjan pääkonttorin palvelukseen Helsinkiin, jonne hän muutti perheineen. Viimeksi hän toimi prokuristina vakuutusyhtiö Pohjan valvontaosastolla ja asui perheineen Santahaminassa Helsingin lähellä. 
Emil Mikael Nikander muutti nimensä Eemil Mikko Taimeksi J. V. Snellmanin syntymän satavuotispäivänä 12. toukokuuta 1906 samalla kun noin 100 000 muutakin henkilöä suomalaisti nimensä. Neljä vuotta myöhemmin 1910 hän meni naimisiin Hilja Laitisen kanssa. Vuonna 1935 Eemil Taimi muutti uudeksi sukunimekseen Tervaskari. Uuden nimenmuutoksen syynä oli se, että häntä oli luultu tunnetun kommunistin Adolf Taimen sukulaiseksi. 
Mikko Tervaksen esikoisromaani "Koneiden ääressä" kuvasi realistisesti hänen silloisen kotikaupunkinsa Oulun työväestön elämää ja olosuhteita oululaisissa tehtaissa. Hän julkaisi myös toisen rautatieaiheisen romaanin "Vaihteissa" ja kirjoitti sanomalehtiin ja osuustoiminnallisiin lehtiin. Hän oli Oulussa asuessaan lisäksi mukana Pohjolan Laulu-mieskuorossa.
Turun linja-autoasema

Turun linja-autoasema on Turun keskustassa VI kaupunginosassa, Aninkaistenkadun varrella sijaitseva, vuonna 1938 valmistunut linja-autoasema. Funktionalistisen asemarakennuksen ovat suunnitelleet arkkitehdit Harald Smedberg ja Totti Sora.
Linja-autoaseman vieressä on kaksi saman tyylisuunnan mukaan rakennettua entistä huoltoasemarakennusta: Aninkaistensillan päässä on entinen Esson huoltoasema ja Puutorin suunnassa on entinen Shellin huoltoasema. Linja-autoaseman rakennus on suojeltu valtakunnallisesti merkittävänä rakennettuna kulttuuriympäristönä yhdessä sen vieressä sijaitsevan kahvilarakennuksen ja entisen Esson huoltoaseman kanssa.
Maaliskuussa 2020 Matkahuolto siirsi lipunmyyntipisteensä läheisessä rakennuksessa sijainneen pakettiterminaalinsa yhteyteen, ja linja-autoaseman päärakennus jäi tyhjilleen. Turun linja-autoasemalta on matkaa Turun päärautatieasemalle noin seitsemänsataa metriä, ja niiden korvaajaksi on suunniteltu juna- ja linja-autoliikenteen yhdistävää matkakeskusta.
Historia.
Linja-autojen tulo- ja lähtöpaikaksi Turussa oli 1920-luvulla vakiintunut Puutori. Aikaa myöten paikka ei enää vastannut liikenteen tarpeita, ja jo vuonna 1933 piirustukset uudesta linja-autoasemasta olivat valmiina. Hyvin tärkeänä pidettiin vain yhtä linja-autoasemaa, sillä kaksi erillistä linja-autoasemaa Tampereella oli osoittautunut hankalaksi ratkaisuksi. Toukokuussa 1935 Turun kaupunginvaltuusto päätti uuden linja-autoaseman rakennettavaksi nykyiselle paikalleen Aninkaisten- eli Kolmikulmapuistoon. Osa kaupunginvaltuutetuista olisi halunnut linja-autoaseman sijoitettavaksi päärautatieaseman yhteyteen. Linja-autoasema otettiin käyttöön kesäkuun alussa 1938.
Turun linja-autoasema toimi vuoteen 1938 saakka viereisellä tontilla sijaitsevan, vuonna 1934 rakennetun Shellin huoltoaseman tiloissa. Huoltoasema kunnostettiin kahvila- ja hotellikäyttöön vuonna 2008.
Turun konservatorio

Turun konservatorio () on yksi Suomen kuudestatoista konservatoriosta. Turun konservatorio on musiikin ammatillista koulutusta sekä harrastepainotteista ja ammattiin tähtäävää tavoitteellista musiikin perusopetusta antava taideoppilaitos.
Konservatorion rehtorina toimii Juha Järvinen.
Koulutustehtävät.
Turun konservatoriolla (Turun musiikinopetus Oy) on kaksi koulutustehtävää: musiikkialan ammatillinen koulutus ja taiteen perusopetuksen musiikin laaja oppimäärä.
Ammatillisessa koulutuksessa Turun konservatoriossa voi opiskella musiikkialan perustutkintoa tutkintonimikkeillä muusikko ja musiikkiteknologi sekä musiikkituotannon ammattitutkintoa. Ammatillisessa koulutuksessa opiskelee lähes 200 opiskelijaa.
Taiteen perusopetuksessa oppilaitoksessa on noin 1400 oppilasta ja 600 lasta varhaisiän musiikkikasvatuksessa. Oppilaitos toteuttaa taiteen perusopetuksen ajatusta tavoitteellisesta ja tasolta toiselle etenevästä opiskelusta instrumentti-, yhteismusisointi- ja hahmotusaineissa sekä musiikin esittämisessä huomioiden työtapoina myös improvisointia ja säveltämistä. Varhaisiän musiikkikasvatus on opetussuunnitelmassa osa taiteen perusopetuksen laajan oppimäärän rakennetta. Turun konservatoriossa kehitetty pistejärjestelmä mallintaa opintojen etenemistä tavoitteellisesti tasolta toiselle ja kohti todistuksia.
Turun konservatoriossa pidetään tärkeänä, että molemmissa koulutustehtävissä oppijoilla on monipuolisia oppimismahdollisuuksia ja riittävästi valinnaisuutta.
Turun konservatoriossa on monta kuoroa, jousiorkesteria, puhallinorkesteria, kitaraorkesteria, lukuisia pop- ja jazzkokoonpanoja sekä kamarimusiikkiryhmiä. Tavoitteena on toteuttaa vuosittain musiikkiteatterituotantoja, jotka ovat viime vuosina olleet tyylilajiltaan oopperoita ja musikaaleja.
Oppilaitos toimii Turussa Linnankatu 60:n ja Mestarinkatu 2:n toimitiloissa. Sivutoimipisteitä ei ole. Sähköisen oppimisympäristön kehittäminen on käynnissä määrätietoisesti. Osassa opetusta käytetään Itslearning- ja Google Classroom -alustoja.
Turun musiikinopetus Oy:n omistaa Turun kaupunki. Yhtiö syntyi liikkeenluovutuksilla 1.1.2020 Turun konservatorion ja Turun seudun musiikkiopiston kannatusyhdistyksistä. Turun konservatorio on yksi Suomen suurimmista musiikkioppilaitoksista.
Toimitilat.
Turun konservatorion Linnankadun toimitilat sijaitsevat Aurajoen rannalla vanhan köysitehtaan ja telakkahallin vuonna 1994 uudistetuissa ja 2020–2022 peruskorjatuissa ajanmukaisissa tiloissa. Rakennuksen uudistustyö on saanut mm. Vuoden teräsrakenne -palkinnon 1994. Opetus- ja harjoitteluluokkien lisäksi käytössä ovat 379-paikkainen Sigyn-sali ja 100-paikkainen Crichton-sali. 
Turun konservatorion Mestarinkadun toimitilat sijaisevat Kuninkaankartanonkadun ja Mestarinkadun kulmauksessa sijaitsevassa alun perin Turun Normaalilyseolle 1957 valmistuneessa kiinteistössä. Samoissa tiloissa toimii myös Turun Steiner-koulu.
Helinä Viitanen

Helinä Viitanen (myös Viitanen-Haljala, 20. syyskuuta 1923 Viipuri – 29. marraskuuta 2013 Tampere) oli suomalainen näyttelijä. Hän esiintyi monissa televisiosarjoissa, joista tunnetuin lienee Annikki Metsolan rooli televisiosarjassa "Metsolat". Viitanen oli naimisissa samassa sarjassa näytelleen Ahti Haljalan kanssa. 
Viitanen syntyi Viipurissa. Evakkous ja karjalaisten asiat olivat hänelle tärkeitä.
Viitanen ja Ahti Haljala avioituivat jo ollessaan Teatterikoulun opiskelijoita.
1960-luvulla Helinä oli töissä radiossa. Hänen ja Ahdin eläköitymisen jälkeen heitä pyydettiin esiintymään "Metsoloissa" Anttina ja Annikkina. He näyttelivät myös "Rintamäkeläisissä".
Raitajääahven

Raitajääahven ("Notothenia coriiceps") on Etelämannerta ympäröivissä vesissä elävä jääahventen heimoon kuuluva ahvenkala.
Raitajääahven pystyy vaipumaan tilaan, joka muistuttaa maaeläinten talviunta. Nämä kalat keräävät Etelämantereen lyhyen kesän aikana tarpeeksi energiaa selvitäkseen yli talven horroksessa.
Experience

Experience on vuonna 1992 julkaistu The Prodigyn ensimmäinen albumi. Albumi julkaistiin Britanniassa 28. syyskuuta 1992 ja Yhdysvalloissa 20. lokakuuta 1992. Myöhemmin Experiencestä julkaistiin myös pidennetty versio, joka sisälsi alkuperäisten kappaleiden remasteroinnit sekä remixejä ja harvinaisuuksia.
Albumi nousi Britanniassa albumilistan sijalle 12.
Tuoksukit

Tuoksukit ("Ambrosia") ovat voimakkaasti allergiaa aiheuttavia kasveja, joita tavataan etenkin Etelä-Euroopassa ja Pohjois-Amerikassa. Ne ovat ruohovartisia, yksi- tai monivuotisia, pystykasvuisia kasveja. Tuoksukkeja tunnetaan yli 40 lajia.
Kasvisukua, erityisesti marunatuoksukkia ("Ambrosia artemisiifolia"), on tavattu satunnaisesti Suomessakin, mutta sen siitepölyä kulkeutuu maahan vuosittain. Tuoksukit ovat sukua pujolle ja sen allergeenit ovat samankaltaisia. Muut Suomessa tavatut tuoksukkien lajit ovat sormituoksukki ja krassituoksukki. Näin ollen tuoksukit pidentävät siitepölykautta syksystä.
Tieteellinen nimi muistuttaa kreikan kielen sanaa "ambrotos" (άμβροτος), joka merkitsee kuolematonta, ja sopii siihen tosiasiaan, että kasveja on vaikea hävittää.
Palvelutasosopimus

Palvelutasosopimus eli SLA (Service Level Agreement) on asiakkaan ja palveluntarjoajan välinen sopimus, jossa määritellään palvelulle tietyt vaatimustasot. Sitä mitataan erityyppisillä mittareilla ja palvelutason alittamisesta seuraa yhteisesti sovittu sanktio.
Palvelutasoa mitataan esimerkiksi nopeudella ja vasteajalla, palvelun saatavuudella ja käynnissäololla ("uptime"), datan säilyvyydellä, tukisopimuksilla ja poistumisehdoilla. Palvelutasosopimukset ovat olennaisia pilvipalveluille. Asiakkaat määrittävät suorituskyvyn avainkohdat (KPI) ja palvelun tavoitteet (SLO). Näiden täyttymistä valvotaan automaattisesti.
Joutsenon urheilukeskus

Joutsenon urheilukeskus on liikuntapaikka Joutsenon keskustassa Lappeenrannassa. Se sijaitsee noin puoli kilometriä etelään Joutsenon torista, terveyskeskuksen ja koulukeskuksen välisellä alueella.
Urheilukeskuksen keskuskenttä on jalkapallo- ja yleisurheilukäytössä, ja se toimii Kultsu FC:n jalkapalloilijoiden ja Joutsenon Kullervon yleisurheilijoiden kotikenttänä. Kenttää kiertävä juoksurata uusittiin Novotan-pinnoitteella kesällä 2006. Kentän itäpuolelle valmistui tammikuussa 2009 liikuntahalli eli niin sanottu Joutsenohalli, jonka ulkoseinällä on keskuskentän uusi 589-paikkainen katettu pääkatsomo. Kentän länsipuolta reunustanut osittain katettu puukatsomo on sittemmin purettu ja korvattu siirtokatsomoilla.
Joutsenohallissa on suorituspaikat sisäpalloilulajeille ja yleisurheilun juoksu, hyppy- ja heittolajeille sekä kuntosali. Halli voi tarvittaessa toimia myös konsertti-, kokous- ja näyttelytilana. Urheilukeskuksen uudessa asemakaavassa on paikat myös erillisille uima- ja jäähalleille.
Urheilukeskuksen huoltorakennuksen yhteydessä on kuntosali ja tennishalli. Kesäisin urheilukeskuksessa on myös kolme ulkotenniskenttää, joiden päällä talvisin on jääkiekkokaukalo. Keskuskentän eteläpäädyn lähistöllä on vanhaan soramonttuun rakennettu rullalautailu ja -luistelupaikka. Noin 300 metrin päässä sijaitsevalla vanhalla raviradalla on nurmi- ja tekonurmikenttiä sekä kuplahalli palloilijoiden käyttöön.
Urheilukeskuksen maastossa kiertää 1,2, 3 ja 5 kilometrin pururadat, jotka talvisin muutetaan hiihtoladuiksi. Urheilukeskuksen liepeiltä lähtee myös hiihtolatu kohti Myllymäen laskettelukeskusta.
Jalkapallon Ykkösen ja alempien sarjatasojen sekä Suomen cupin otteluiden lisäksi urheilukeskuksessa on järjestetty muun muassa maratonin Suomen-mestaruuskilpailut vuosina 1997, 2002 ja 2006.
Chicago Tribune

Chicago Tribune on Chicagossa Yhdysvalloissa ilmestyvä sanomalehti. Se on Chicagon ja Yhdysvaltain keskilännen johtava sanomalehti. Vuonna 2021 se oli levikiltään seitsemänneksi suurin Yhdysvalloissa (106 156 kappaletta).
Historia.
Lehti perustettiin vuonna 1847 nimellä "Chicago Daily Tribune". Sisällissodan aikana lehti tuki äänekkäästi Abraham Lincolnia ja orjuuden lakkauttamista. Lehden kanta on edelleen kallellaan keskusta-oikeistoon.
Vuonna 1922 lehti järjesti kansainvälisen arkkitehtikilpailun toimistotornin suunnittelemiseksi. Eliel Saarisen ehdotus tuli kilpailussa toiseksi. Arkkitehti Louis Sullivanin tyrmättyä julkisuudessa voittaneen ehdotuksen ja nostettua Saarisen ehdotuksen ylivoimaisesti parhaaksi, siirtyi Eliel Saarinen työskentelemään Yhdysvaltoihin.
Talvisodan aikana "Chicago Tribune" julkaisi lavastettuja valokuvia Suomen rintamalta. Ne oli otettu Helsingin Käpylässä.
Muuta.
Toinen Chicagossa ilmestyvä sanomalehti on "Chicago Sun-Times".
Dreadline

Dreadline on vuonna 1982 Pietarsaaressa perustettu suomalainen reggae-yhtye.
Yleistä.
Kosketinsoittajan Tumba Haldinin erottua Ragnar Hare -yhtyeestä 1982 hän perusti yhtyeen yhdessä laulaja Frippe Weneliuksen kanssa. Ensimmäisessä kokoonpanossa Stipp Fagerström soitti kitaraa, Keijo Karvosen soittaessa bassoa. Callu Rönngård oli ensimmäinen rumpali. Rönngårdin asuessa Malmössä, Ruotsissa, hän joutui harjoittelemaan kappaleet nauhalta. Ilona-yhtyeen Taru Huhtajärvi pestattiin kiertuerumpaliksi. Myöhemmin Feffe Valsberg otti rumpalin paikan.
Yhtye on tähän asti julkaisut viisi albumia ja seitsemän singleä. Yhtye on esiintynyt varsin paljon; yhtyeen historiasta löytyy muun muassa WOMAD-esiintymisiä, kiertueita ja festivaaleja Suomessa, Ruotsissa, Tanskassa, Virossa, Yhdistyneessä kuningaskunnassa ja Ranskassa.
Nykyään kaikki yhtyeen levyt ovat oman tuotantoyhtiön House of Dreadin tuottamia ja julkaisemia. Sony Music toimii jakelijana.
Aimo Pöyhönen

Aimo Pöyhönen () oli suomalainen lavastaja ja art director. Hän lavasti muun muassa kaksi suomalaista viihdeohjelmaa, "Lumilinna" ja "Love... and Marriage", jotka olivat ehdolla Montreux'n kultaisen ruusun saajaksi, joista "Lumilinna" voitti tähän mennessä ainoana suomalaisohjelmana kultaisen ruusun. Hän on lavastanut monia VEK-ryhmän (Jukka Virtanen, Aarre Elo, Matti Kuusla) lyhytelokuvia ja sarjoja. Lisäksi hän vastasi muutaman Spede Pasasen elokuvan lavastuksesta.
Valikoitu filmografia.
Lavastajana
Stupido Records

Stupido Records (alun perin Idioottikaksoset, vuodesta 1990 Stupido Twins Records) on suomalainen vuonna 1989 toimintansa aloittanut levy-yhtiö, jonka perustivat Joose Berglund ja Jorma Ristilä. Se on Suomen vanhimpia ja suurimpia itsenäisiä levy-yhtiöitä, joka on julkaissut yli viideltäkymmeneltä artistilta yhteensä noin 200 äänitettä. Yhtiön artisteja ovat muun muassa Eläkeläiset, Kumikameli, Shadowplay, Pelle Miljoona ja Waltari. Stupido Recordsin ensimmäinen julkaisu oli J.M.K.E.-yhtyeen "Tere perestroika" -single.
Vuonna 2019 Like Kustannus julkaisi Stupido Recordsin historiaa käsittelevän kirjan "Stupido Records 30 vuotta — pari lanttia kaaoksesta".
Helsingissä toimi vuosina 1995–2014 levykauppa Stupido-Shop, joka kuitenkin ajautui konkurssiin. Vuosina 2005–2007 myös Turussa toimi samanniminen kauppa.
Nykyisin Stupido Recordsin yhteydessä toimii taas levykauppa nimeltään Stupido Market, joka sijaitsee Helsingin Kalliossa osoitteessa Porthaninkatu 4. Kauppa toimii myös netissä.
Vesa Lautamatti

Vesa Lautamatti (s. 18. heinäkuuta 1982 Valkeala) on suomalainen skeet-ampuja. Hän edustaa Anttilan Erämiehiä.
Lautamatti voitti henkilökohtaista pronssia Lahden maailmanmestaruuskilpailuissa vuonna 2002. Hän oli myös mukana hopea joukkueessa Lauri Leskisen ja Tero Sopasen kanssa.
Lähteet.
SAL:n profiili
Helena Valtonen

Helena Valtonen (o.s. Juppala, s. 19. marraskuuta 1974 Vantaa) on suomalainen kivääriampuja. Hän edustaa Rauman Seudun Urheiluampujia.
Lähteet.
SAL:n profiili
Anthony Carelli

Anthony Carelli (s. 14. maaliskuuta 1974) on kanadalais-italialainen show-painija, joka painii World Wrestling Entertainmentin Raw-brändissä, jossa hänet tunnetaan nimellä Santino Marella.
Ura.
Uran alku: Uusi Intercontinental Champion.
Santino Marellan show-painiura WWE:ssä alkoi huhtikuussa 2007 Milanossa, Italiassa, missä WWE oli maailmankiertueellaan. Vince McMahon päätyi sormellaan osoittamaan katsomosta itse Santinoa valitessaan katsojaa ottamaan mittoja silloisesta Intercontinental mestarista Umagasta Intercontinental Championshipissä. Bobby Lashleyn avulla Santinon onnistui voittamaan Umagan ja nousta uudeksi Intercontinental Championiksi. Siitä alkoi kehittyä Santinon ura show-painijana.
Vaikka Santino hävisikin mestaruutensa Umagalle takaisin Vengeancessa, hän alkoi keräämään itselleen suosiota. Hänet alettiin tuntea naisystävänsä kanssa kulkevana nössönä, joka kiusaa muita, mutta yritti loppukädessä selvittää asiat puhumalla. Hän myös kutsuu itseään suureksi urheilijaksi, joka aina ennen ottelua tekee sanojensa mukaan kyykistyksiä ja punneruksia.
2008-nykyinen.
Ura eteni vuoteen 2008, jolloin Santino sai olla todistamassa Randy Ortonin raakaa katkeruutta. Santinolla oli ottelu Jeff Hardya vastaan, joka oli juuri voittanut ykköshaastajuuden WWE:n mestaruuteen. Ottelun keskeytti Orton, joka potkaisi Jeffin veljeä Matt Hardya päähän, sen takia ottelua ei koskaan oteltu loppuun. Tänä vuonna Santino myös ystävystyi Carliton kanssa. Tammikuun loppupuolella Santino tuli kolmantena osallistujana Royal Rumbleen ja oli ensimmäinen ulos lentänyt maistettuaan ensin Shawn Michaelsin Sweet Shin Musicia ja lennettyään sitten Undertakerin heittämänä ulos. Vuoden 2008 WWE Draftissa Santino ja Carlito hävisivät Finlaylle ja Hornswogglelle. Summerslamissä Santino voitti toisen kerran Intercontinental-mestaruuden voittamalla Beth Phoenixin kanssa Intercontinental mestari Kofi Kingstonin ja naisten mestarin Mickie Jamesin Winners take all-joukkueottelussa. 10. lokakuuta 2008 Santino hävisi mestaruutensa William Regalille, joka oli voittanut Battle Royal ottelun 1. haastajan paikasta.
Royal Rumble 2009:ssä Santino putosi sekunnissa Kanen pudottamana, joka rikkoi The Warlordin 2 sekunnin ennätyksen.
Gordon McMaster

Gordon James McMaster (13. helmikuuta 1960 – 28. heinäkuuta 1997) oli brittiläinen poliitikko. Hän oli vuosina 1990–1997 parlamentin jäsenenä skotlantilaisesta Paisley Southin vaalipiiristä. Hänen ammatillinen koulutuksensa oli puutarha-alalla, jota hän myös opetti ennen politiikkaan lähtemistään. Hän kärsi viimeisinä vuosinaan jatkuvista kivuista ja väsymyksestä, ja arveli oireidensa johtuvan nuorena saaduista altistuksista kasvinsuojeluaineille. 
McMaster seurasi parlamentaarikkona Norman Buchania ja oli parlamentin jäsenenä, kunnes teki itsemurhan 37-vuotiaana. Hänen paikkansa otti Douglas Alexander.
Douglas Alexander

Douglas Garven Alexander (s. 26. lokakuuta 1967) on brittiläinen Työväenpuolueen poliitikko. Hän istui parlamentin jäsenenä skotlantilaisesta Paisley Southin vaalipiiristä vuosina 1997–2005. Vuosina 2005-2015 hän edusti Paisleyn ja Renfrewshiren vaalipiiriä. 
Alexander on toiminut muun muassa kauppaministerinä (2004–2005), Eurooppa-ministerinä (2005–2006), liikenneministerinä (2006–2007), Skotlannin asiain ministerinä (2006–2007) ja kansainvälisen kehityksen ministerinä (2007–2010). Työväenpuolueen siirryttyä oppositioon Alexander nimitettiin varjohallitukseen. 
Alexander kuului Gordon Brownin lähipiiriin opiskeluajoistaan alkaen, ja häntä pidettiin politiikan ihmelapsena. Hän oli Lancasterin kreivikunnan kanslerina vuosina 2003–2004. 
Alexanderista tehtiin 7. kesäkuuta 2005 Privy Councilin jäsen.
Joe Hahn

Joseph Hahn (s. 15. maaliskuuta 1977) on yhdysvaltalainen muusikko, DJ, ohjaaja ja visuaalinen taiteilija, joka on ollut rockyhtye Linkin Parkin DJ:nä ja luovana johtajana ja vastannut yhtyeen scratching-efekteistä, levysoittimista, sämpläyksestä ja ohjelmoinnista kaikilla Linkin Parkin kahdeksalla albumilla. Hahn ja yhtyetoveri Mike Shinoda vastaavat useimpien yhtyeen albumikansien suunnittelusta. Lisäksi Hahn on ohjannut useita yhtyeen musiikkivideoita.
Nuoruus ja koulutus.
Joe Hahn syntyi Yhdysvalloissa Kaliforniassa Glendalessa korealaissiirtolaisten perheeseen. Hän kasvoi Los Angelesin alueella ja valmistui Herbert Hoover High Schoolista.
Hahn opiskeli kuvataidetta Art Center College of Design -opistossa Pasadenassa, mutta ei suorittanut tutkintoa. Opiskeluaikanaan hän alkoi kehittää kiinnostustaan DJ-musiikkiin ja erityisesti musiikkivideoiden ja visuaalisen taiteen yhdistämiseen. Tämä johti hänet myöhemmin yhdeksi Linkin Park -yhtyeen perustajajäsenistä.
Ura.
Joe Hahn liittyi Linkin Parkiin, tuolloin nimellä "Xero," vuonna 1996. Hän toimi yhtyeen DJ:nä ja visuaalisen taiteen suunnittelijana ja teki yhtyeen albumeille grafiikoita ja ohjasi musiikkivideoita. Linkin Parkin menestys 2000-luvun alussa teki Hahnista yhden tunnetuimmista DJ:stä rockmusiikin piirissä.
Hahn on myös työskennellyt erilaisten musiikkiprojektien ja elokuvien parissa ohjaajana ja tuottajana. Hän ohjasi muun muassa elokuvan "Mall" vuonna 2014 ja toimi säveltäjänä elokuvassa "Blade of the 47 Ronin" (2022). Hän on saanut tunnustusta kyvystään yhdistää musiikkia ja elokuvakerrontaa omaperäisellä tavalla.
Yksityiselämä.
Joe Hahn meni naimisiin Karen Beneditin kanssa vuonna 2005, mutta pari erosi myöhemmin. Myöhemmin hän avioitui Heidi Woanin kanssa, ja heillä on yksi lapsi.
Rob Bourdon

Robert Gregory Bourdon (s. 20. tammikuuta 1979 Calabasas, Kalifornia) on yhdysvaltalainen rumpali, joka soitti rockyhtye Linkin Parkissa vuoteen 2017. Hän kuuluu yhtyeen perustajajäseniin. Bourdon on soittanut ennen Linkin Parkia mm. "Relative Degree" -yhtyeessä yhdessä Linkin Parkin kitaristi Brad Delsonin kanssa. Bourdon on yhtyeen nuorin jäsen.
Kauhavan seurakunta

Kauhavan seurakunta on Suomen evankelis-luterilaisen kirkon Lapuan hiippakuntaan ja Lapuan tuomiorovastikuntaan kuuluva seurakunta, joka toimii Kauhavan kaupungin ja Evijärven kunnan alueella. 
Toimipaikat.
Kauhavan seurakunnan viisi kirkkoa ovat Alahärmän kirkko, Evijärven kirkko, Kauhavan kirkko, Kortesjärven kirkko ja Ylihärmän kirkko. Leirikeskuksia on kaksi, Ojutjärvellä ja Palojärvellä.
Herätysliikkeet.
Kauhavan seurakunta kuuluu Etelä-Pohjanmaan voimakkaaseen ja yhtenäiseen herännäisyyden tukialueeseen erityisesti Ylihärmän alueella. Liikkeelle on Ylihärmässä vahvaa tukea. Evankelinen herätysliike vaikuttaa niin ikään voimakkaasti Ylihärmässä sekä Alahärmässä sekä jossain määrin myös Kortesjärvellä. Kauhavan alueella vaikuttavat jossain määrin herännäisyys sekä kansanlähetys.
Papisto.
Seuraavat henkilöt ovat toimineet Kauhavan kappeliseurakunnan kappalaisina ja Kauhavan seurakunnan kirkkoherroina:
Ryne Duren

Rinold George ”Ryne” Duren (22. helmikuuta 1929 – 6. tammikuuta 2011) oli yhdysvaltalainen baseballpelaaja. Hän syntyi Cazenovian kylässä Wisconsinissa ja pelasi Major League -tasolla vuosina 1954–1965.
Duren, kolminkertainen All-Star-pelaaja, puhui avoimesti takavuosien alkoholismistaan. Hän oli Blackie Lawlessin setä.
Joukkueet.
Durenin joukkueina Major League -tasolla olivat:
Steny Hoyer

Steny Hamilton Hoyer (s. 14. kesäkuuta 1939) on yhdysvaltalainen demokraattisen puolueen poliitikko, joka on toiminut vuosina 2007–2011 ja 2019–2023 edustajainhuoneen enemmistöjohtajana. Hän toimi myös vuosina 2011–2019 demokraattisen puolueen puoluepiiskurina. Hän on edustanut Marylandin viidettä vaalipiiriä vuodesta 1981 alkaen. 
Hoyer valittiin Marylandin osavaltion senaattiin vuonna 1966 ja senaatin puheenjohtajaksi vuonna 1975. Hän oli ehdolla Marylandin varakuvernööriksi vuonna 1978. 
Hoyer on koulutukseltaan juristi. Hän suoritti Juris Doctor -tutkinnon Georgetown University Law Centerissä vuonna 1966.
Knives Out

"Knives Out" on englantilaisen alternative rock -yhtyeen Radioheadin kirjoittama ja esittämä kappale. Sävellys sisältää sähköisiä ja akustisia kitaroita, joita täydentää laulaja Thom Yorken laulu. Kappale löytyy Radioheadin vuoden 2001 albumilta "Amnesiac" ja se äänitettiin samoissa nauhoitussessioissa kuin muu albumi ja aikaisempi albumi "Kid A". Kappale julkaistiin "Amnesiacin" toisena singlenä, ja sai paljon radiosoittoa verrattuna yhtyeen muihin saman ajan kappaileisiin. Kappale nousi sijalle 13 Britannian singlelistalla.
Nauhoitus.
Kappale kehitettiin 18 kuukauden aikana "Kid A" - ja "Amnesiac"-albumien sessioissa ja sen nauhoittamiseen meni ennätyksellisen kauan - 373 päivää. Vaikkei "Knives Outin" tyyli ole samanlaista kuin Radioheadin "The Bendsin" (1995) aikainen rock-tyyli, sitä pidetään yhtenä yhtyeen tavallisimmista kitarapop-kappaleista vuoden 2000 jälkeen. 
Vaikutteet ja cover-versiot.
Kappaleeseen on vaikuttanut suuresti The Smithsin musiikki. Kappaleesta on tehnyt oman versionsa "Knives Out" The Flaming Lips, ja versio löytyy yhtyeen vuoden 2003 EP:ltä, "Fight Test EP". Klassinen pianisti Christopher O'Riley soittaa kappaleen albumillaan "True Love Waits" ja myös jazz-pianisti Brad Mehldau teki kappaleesta oman versionsa viimeisimmällä albumillaan, "Day is Done".
Musiikkivideo.
Kappaleen musiikkivideon ohjasi Michel Gondry. Se sisältää Thom Yorken sairaalassa naisen, jota näyttelee Emma de Caunes, sängyn vieressä. Nainen on Yorken puoliso videolla. Koko video nauhoitettiin kerralla, vaikka video vaati taustan vaihtoa.